
Na podlagi sedmega odstavka 21. člena Zakona o Vladi Republike Slovenije (Uradni list RS, 
št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14, 55/17 in 163/22) in za izvrševanje prvega odstavka 40. člena Zakona o morskem ribištvu (Uradni list RS, št. 115/06, 76/15, 69/17 in 44/22) Vlada Republike Slovenije izdaja

O D L O K
o ustanovitvi Odbora za spremljanje programa za izvajanje evropskega sklada za pomorstvo, ribištvo in akvakulturo za obdobje 2021–2027

1. člen

Ta odlok določa ustanovitev Odbora za spremljanje programa za izvajanje programa evropskega sklada za pomorstvo, ribištvo in akvakulturo v Republiki Sloveniji za obdobje 
2021–2027 (v nadaljnjem besedilu: odbor za spremljanje programa ESPRA), njegove naloge, sestavo in način delovanja za izvajanje prvega odstavka 38. člena Uredbe (EU) 2021/1060 Evropskega parlamenta in Sveta z dne 24. junija 2021 o določitvi skupnih določb o Evropskem skladu za regionalni razvoj, Evropskem socialnem skladu plus, Kohezijskem skladu, Skladu za pravični prehod in Evropskem skladu za pomorstvo, ribištvo in akvakulturo ter finančnih pravil zanje in za Sklad za azil, migracije in vključevanje, Sklad za notranjo varnost in Instrument za finančno podporo za upravljanje meja in vizumsko politiko (UL L št. 231 z dne 30. 6. 2021, 
str. 159), zadnjič spremenjene z Delegirano uredbo Komisije (EU) 2022/2175 z dne 
5. avgusta 2022 o dopolnitvi Uredbe (EU) 2021/1060 Evropskega parlamenta in Sveta v zvezi z opredelitvijo stroškov na enoto in določitvijo zneskov za financiranje, ki ni povezano s stroški, za nekatere operacije za lažje vključevanje mladih na trg dela, v izobraževanje in družbo v okviru pobude ALMA („Aim, Learn, Master, Achieve“) (UL L št. 286 z dne 8. 11. 2022, str. 1), (v nadaljnjem besedilu: Uredba 2021/1060/EU).

2. člen

Odbor za spremljanje programa ESPRA opravlja naloge, opredeljene v 40. členu Uredbe 2021/1060/EU.

3. člen

(1) V odbor za spremljanje programa ESPRA se imenujejo naslednji člani:

1. ministrstev, vladnih služb, uradov, zavodov in inštitutov:

a) štirje predstavniki ministrstva, pristojnega za ribištvo,

b) en predstavnik ministrstva, pristojnega za naravne vire in prostor,

c) en predstavnik ministrstva, pristojnega za finance,

č) 
en predstavnik ministrstva, pristojnega za infrastrukturo,

d) en predstavnik ministrstva, pristojnega za kohezijo in regionalni razvoj,

e) en predstavnik ministrstva, pristojnega za kulturo,

f) en predstavnik ministrstva, pristojnega za gospodarstvo, turizem in šport,

g) en predstavnik ministrstva, pristojnega za zunanje in evropske zadeve,

h) en predstavnik ministrstva, pristojnega za vzgojo in izobraževanje;

i) en predstavnik Statističnega urada Republike Slovenije,

j) dva predstavnika Agencije Republike Slovenije za kmetijske trge in razvoj podeželja,

k) en predstavnik Zavoda Republike Slovenije za varstvo narave,

l) en predstavnik Nacionalnega inštituta za biologijo,

m) en predstavnik Zavoda za ribištvo Slovenije;

2. gospodarskih, socialnih in regionalnih partnerjev:

a) en predstavnik Kmetijsko gozdarske zbornice Slovenije,

b) en predstavnik Obrtno-podjetniške zbornice Slovenije,

c) en predstavnik Gospodarske zbornice Slovenije,

č)
en predstavnik sektorja morskega gospodarskega ribolova,

d) en predstavnik sektorja akvakulture;

3. nevladnih organizacij:

a) en predstavnik Društva za proučevanje ptic in varstvo narave,

b) en predstavnik Zveze potrošnikov Slovenije,

c) en predstavnik Zavoda centra za informiranje, sodelovanje in razvoj nevladnih organizacij – CNVOS,
č)
en predstavnik MORIGENOS – slovenskega društva za morske sesalce;
4. lokalnih skupnosti:

a) en predstavnik Združenja občin Slovenije,

b) en predstavnik Skupnosti občin Slovenije.

(2) Predsednik odbora za spremljanje programa ESPRA je minister, pristojen za ribištvo. Minister, pristojen za ribištvo, lahko v primeru odsotnosti za vodenje seje odbora za spremljanje programa ESPRA pooblasti člana odbora za spremljanje programa ESPRA iz ministrstva, pristojnega za ribištvo.

(3) Predsednika, člane in namestnike odbora za spremljanje programa ESPRA imenuje Vlada Republike Slovenije.

4. člen

Predstavniki Evropske komisije imajo v odboru za spremljanje programa ESPRA svetovalno vlogo.

5. člen

Predstavniki Računskega sodišča Republike Slovenije imajo v odboru za spremljanje programa ESPRA opazovalno vlogo.
6. člen

Člane odbora za spremljanje programa ESPRA v primeru odsotnosti na sejah odbora za spremljanje programa ESPRA nadomeščajo v skladu s tretjim odstavkom 3. člena tega odloka imenovani namestniki oziroma pooblaščeni namestniki, ki jih za to pisno pooblasti predstojnik institucije, ki je člana predlagala.
7. člen
Odbor za spremljanje programa ESPRA sprejema odločitve z večino glasov prisotnih članov na sejah odbora za spremljanje programa ESPRA. Odbor za spremljanje programa ESPRA je sklepčen, če je na seji navzoča več kakor polovica članov oziroma namestnikov.

8. člen

Materialno-tehnična sredstva za delovanje odbora za spremljanje programa ESPRA zagotavlja ministrstvo, pristojno za ribištvo.

9. člen

Člani odbora za spremljanje programa ESPRA, njihovi namestniki in ostali vabljeni za sodelovanje na sejah odbora za spremljanje programa ESPRA s strani odbora za spremljanje programa ESPRA ne prejmejo povračila potnih stroškov in sejnin.

10. člen

Organizacija in podrobnejši način delovanja odbora za spremljanje programa ESPRA se podrobneje uredita s poslovnikom.

PREHODNI IN KONČNA DOLOČBA

11. člen

(1) Ministrstvo, pristojno za ribištvo, v desetih dneh po uveljavitvi tega odloka pozove institucije iz 3. člena tega odloka, da predlagajo svoje predstavnike in njihove namestnike v odbor za spremljanje programa ESPRA.

(2) Člani odbora za spremljanje programa ESPRA se imenujejo v 60 dneh od uveljavitve tega odloka.

12. člen

Odbor za spremljanje programa ESPRA sprejme poslovnik iz 10. člena tega odloka na prvi redni seji, ki se skliče najpozneje v treh mesecih od imenovanja članov odbora za spremljanje programa ESPRA.

13. člen

Ta odlok začne veljati naslednji dan po objavi v Uradnem listu Republike Slovenije.

Ljubljana, dne 26. januarja 2023

